**Hojsak&Novosel** duo i **Pero Galić** svoju prvu suradnju ostvarili su u glazbenoj emisji A-strana, nakon čega se izrodila obostrana želja za daljnjom suradnjom. Tu suradnju ostvarili su na albumu dua *Traditional Songbook,* na kojem je Galić otpjevao pjesmu *Ribara starog kći*. Izvedba i spot oduševili su domaću publiku i kritičare te su ubrzo uslijedili mnogi upiti za zajedničke koncerte, a suradnja se nastavila i snimanjem novih pjesama i spotova. Repertoar ovog tria obuhvaća tradicijske pjesme u prepoznatljivim aranžmanima dua Hojsak & Novosel, ali i neke od najvećih hitova gurpe Opća Opasnost, kao i zajedničke uratke.

Pero Galić s pravom se ubraja među najistaknutije rock vokaliste svoje generacije u Hrvatskoj. Kao frontmen i suosnivač legendarnog hrvatskog rock sastava Opća Opasnost, prepoznat je po vrhunskoj vokalnoj tehnici, snažnoj interpretaciji i impresivnom rasponu glasa. Iako je cijelo vrijeme ostao vjeran Općoj Opasnosti, jedno je razdoblje proveo kao glavni pjevač kultnog bivšeg jugoslavenskog rock benda Divlje Jagode. U tom je periodu nastupao na turnejama po Sjedinjenim Američkim Državama i Kanadi te održao niz koncerata diljem regije. Uz brojne hitove i zapažene nastupe, publika ga pamti i po koncertima s Općom Opasnošću u ulozi predgrupe slavnim bendovima Whitesnake, Bon Jovi i Uriah Heep.Od 2025. godine, nakon razlaza s Općom Opasnošću, Pero Galić započinje novo poglavlje kroz samostalnu karijeru, istražujući nove glazbene izričaje i nadograđujući svoje bogato rock nasljeđe.

**Hojsak & Novosel** duo čine vrhunski svjetski priznati glazbenici Tihomir Hojsak na kontrabasu i Filip Novosel na tamburi. Tijekom svoje karijere ovaj duo pokazao je kako za njih glazba nema granica te su sposobni funkcionirati u gotovo svakom glazbenom okruženju. Izvodeći većinom vlastite skladbe inspirirane tradicijom, svirali su u Americi, Kini, te mnogim europskim zemljama uključujući Norvešku, Švedsku, Belgiju, Francusku i mnoge druge zemlje. Surađujući s glazbenim velikanima poput Vlatka Stefanovskog, Theodosii Spassova, Gibonnija, Miroslava Tadića, Monike Leskovar, Matije Dedića i mnogih drugih stekli su poštovanje struke i publike. Oslanjajući se prvenstveno na hrvatsku tradiciju ubrzo postaju česti gosti na raznim visokim državnim i protokolarnim eventima od kojih se posebno izdvajaju nastup prilikom preuzimanja predsjedavanja RH Vijećem Europe u Strasbourgu, a njihova izvedbe Beethoven-ove *Ode Radosti*, službene himne EU, objavljena je na službenim stranicama predsjedanja RH Europskom Unijom. Njihov karakterističan glazbeni izričaj spoj je tradicije, jazza i klasične glazbe.